Jan Bořil

Jan Bořil (s. 11. tammikuuta 1991 Nymburk) on tšekkiläinen jalkapalloilija, pelipaikaltaan vasen laitapuolustaja. Hän edustaa kotimaassaan pääsarjajoukkue Slavia Prahaa.

Bořil edusti vuosina 2009–2016 Mladá Boleslavia mutta oli heinäkuusta 2010 vuoden 2011 loppuun lainalla Viktoria Žižkovissa. Tammikuussa 2016 hän siirtyi Slavia Prahaan. Hän on pelannut maansa pääsarjassa 259 ottelua ja tehnyt niissä seitsemän maalia. Kausina 2017–2018 ja 2018–2019 hän pelasi myös Eurooppa-liigassa, ja kaudella 2019–2020 hän teki maalin Mestarien liigan karsinnassa romanialaista CFR Cluj'ta vastaan Slavia Prahan edetessä Mestarien liigaan.

Bořil pelasi Tšekin maajoukkueessa ensimmäisen maaottelunsa syyskuussa 2017 MM-karsintaottelussa Saksaa vastaan. Kesän 2021 EM-kilpailujen päättyessä hän on pelannut 27 maaottelua, joissa 25 kertaa avauskokoonpanossa, ja oli muun muassa voittamassa Englantia EM-karsintaottelussa lokakuussa 2019. Kesän 2021 EM-turnauksessa hän pelasi täydet minuutit neljässä ottelussa mutta oli varoitustilin täyttymisen vuoksi poissa neljännesvälieräottelusta.

Lähteet 

Tšekkiläiset jalkapalloilijat
Vuonna 1991 syntyneet
Elävät henkilöt